Diari Oficial de la Generalitat Valenciana


Sumari del DOGV 144, del 02-02-1984 (1984/802657)

REIAL DECRET 3342/1983, de 23 de novembre, sobre traspàs de funcions i serveis de l'Administració de l'Estat a la Comunitat Valenciana en matèria de protecció a la dona.
-------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/rd/1983/11/23/3342/dof/vci/html**

### Dades del document

Número de DOGV
:   144

Data del DOGV
:   02-02-1984

Secció del DOGV
:   DISPOSICIONS GENERALS

Número del document
:   1984/802657


Data del document
:   23-11-1983

Organisme emissor
:   Presidència del Govern

Tipus de document
:   Reial decret

Reial Decret 3342/1983, de 23 de novembre, sobre traspàs de funcions i serveis de l'Administració de l'Estat a la Comunitat Valenciana en matèria de protecció a la dona.  
L'Estatut d'Autonomia de la Comunitat Valenciana, aprovat per Llei Orgànica 5/1982, en l'article 31.26. estableix la competència exclusiva d'aquesta en matèria de protecció a la dona. En conseqüència escau traspassar a aquesta Comunitat Autònoma els serveis de l'Estat inherents a aquesta competència, exercits per l'Organisme autònom Patronal de Protecció a la Dona.   
D'altra banda, el Reial Decret 4015/1982, de 29 de desembre, determina les normes i el procediment a què han d'ajustar-se les transferències de funcions i serveis de l'Estat a la Comunitat Valenciana.   
Segons que disposa el Decret esmentat, que regula també el funcionament de la Comissió Mixta de Transferències prevista en la disposició transitòria quarta de l'Estatut d'Autonomia de la Comunitat Valenciana, aquesta adoptà en la reunió del dia 27 de juny de 1983 l'acord oportú, la virtualitat pràctica del qual exigeix l'aprovació pel Govern mitjançant Reial Decret.   
En atenció a aquests motius, en compliment del que disposa la disposició transitòria quarta de l'Estatut d'Autonomia de la Comunitat Valenciana, a proposta dels Ministres de Justícia i Administració Territorial, i prèvia deliberació del Consell de Ministres, en la reunió del dia 23 de novembre de 1983,   
DECRETE:   
Article 1.r  
S'aprova l'acord de la Comissió Mixta prevista en la disposició transitòria quarta de l'Estatut d'Autonomia de la Comunitat Valenciana, de data 27 de juny de 1983, pel qual es transfereixen funcions de l'Estat en matèria de protecció a la dona a la Comunitat Valenciana i es traspassen els corresponents serveis i institucions i mitjans personals, materials i pressupostaris necessaris per a l'exercici d'aquelles.   
Article 2.n  
1. En conseqüència queden transferides a la Comunitat Valenciana les funcions a què fa referència l'acord que s'inclou com a Annex I d'aquest Reial Decret i traspassats a aquesta els serveis del Patronal de Protecció a la Dona i els béns, drets i obligacions, així com el personal, crèdits pressupostaris i documentació i expedients, que figuren en les relacions adjuntes al propi acord de la Comissió Mixta, en els termes i les condicions que s'hi especifiquen.   
2. En l'Annex II d'aquest Reial Decret s'inclouen les disposicions legals afectades per aquesta transferència.   
Article 3.r  
Els traspassos a què fa referència aquest Reial Decret tindran efectivitat a partir de 1'1 de juliol de 1983, assenyalat en l'acord de l'esmentada Comissió Mixta, i seran convalidats a tots els efectes els actes administratius que, si convé, hagués dictat el Ministeri de Justícia fins la data de publicació d'aquest Reial Decret.   
Article 4.t   
Els crèdits pressupostaris que figuren detallats en la relació 3.2 com a "baixes efectives" en els Pressuposts Generals de l'Estat per a l'exercici de 1983 seran donats de baixa en els conceptes d'origen i transferits pel Ministeri d'Economia i Hisenda als conceptes habilitats en la Secció 32, destinats a finançar els serveis assumits per les Comunitats Autònomes, una vegada siguen remesos al Departament esmentat per part de l'Oficina Pressupostària del Ministeri de Justícia els certificats de retenció de crèdit, per a donar compliment al que disposa la Llei de Pressupostos Generals de l'Estat per a 1983.   
Article 5.é  
Aquest Reial Decret entrarà en vigor el mateix dia de la publicació en el "Boletin Oficial del Estado".   
Donat a Madrid, el 23 de novembre de 1983.   
JOAN CARLES R.  
El Ministre de la Presidència  
JAVIER MOSCOSO DEL PRADO Y MUÑOZ   
ANNEX I  
El Sr. Gonzalo Puebla de Diego i la Sra. Blanca Blanquer i Prats, Secretaris de la Comissió Mixta prevista en la disposició transitòria quarta de l'Estatut d'Autonomia de la Comunitat Valenciana,   
CERTIFIQUEN:   
Que en la sessió plenària de la Comissió celebrada el dia 27 de juny de 1983, s'adoptà acord sobre traspàs a la Comunitat Valenciana de les funcions i serveis de l'Estat en matèria de protecció a la dona, en els termes que tot seguit s'expressen:   
A) Referència a normes constitucionals i estatutàries i legals en què s'empara la transferència.   
La Constitució, en l'article 148, estableix que les Comunitats Autònomes podran assumir competències en matèria d'assistència social, i en l'article 149 reserva a l'Estat la competència exclusiva sobre legislació civil, penal i penitenciària. D'altra banda, l'Estatut d'Autonomia de la Comunitat Valenciana estableix, en l'article 31.26 que correspon a la Comunitat Valenciana la competència exclusiva en matèria de protecció de la dona.   
Sobre la base d'aquestes previsions constitucionals i estatutàries és legalment possible que la Comunitat Valenciana tinga competència en matèria de protecció de la dona, per la qual cosa escau operar ja en aquest camp transferències de funcions i serveis de tal índole a aquesta.   
La Llei de 20 de desembre de 1952 i disposicions que la desplegaren atribueixen al Ministeri de Justícia i a l'Organisme autònom Patronal de Protecció de la Dona competències en matèria de protecció a la dona.   
B) Funcions de l'Estat que assumeixen la Comunitat Autònoma i identificació dels serveis que es traspassen.   
1. Es transfereixen a la Comunitat Valenciana, dins de l'àmbit territorial, en els termes d'aquest acord i dels Decrets i d'altres normes que el facen efectiu i es publiquen en el "Boletín Oficial del Estado", les funcions que venia realitzant l'Estat en matèria de protecció de la dona, a l'empar dels articles 31.26 de l'Estatut d'Autonomia i 148.1.20 de la Constitució.   
2. Per a l'efectivitat de les funcions relacionades es traspassen a la Comunitat Valenciana, receptora d'aquestes, els serveis i institucions següents del seu àmbit territorial, per tal com exerceixen les funcions que també es detallen:   
1) Juntes Provincials de València, Castelló i Alacant, per tal com compleixen les finalitats del Patronal en l'àmbit de les províncies respectives.   
2) Centres: No n'hi ha.   
C) Competències, serveis i funcions que es reserva l'Administració de l'Estat.   
En conseqüència no romandrà en el Ministeri de Justícia cap competència per a ser exercida per aquest.   
D) Funcions en què han de concórrer l'Administració de l'Estat i la Comunitat Autònoma i forma de cooperació.   
No hi ha funcions que hagen de desenvolupar-se coordinadament entre el Ministeri de Justícia i la Comunitat Valenciana.   
E) Béns, drets i obligacions de l'Estat que es traspassen.   
1. Es traspassen a la Comunitat Valenciana els béns drets i obligacions de l'Estat que s'inclouen en l'inventari detallat en la relació adjunta número 1. Aquests traspassos seran formalitzats segons que estableix la disposició transitòria quarta de l'Estatut d'Autonomia i d'altres disposicions en cada cas aplicables.   
2. En el termini d'un mes des de l'aprovació d'aquest Acord pel Govern, seran signades les corresponents actes de lliurament i recepció de mobiliari, equip i material inventariable.   
F) Personal adscrit als serveis i Institucions que es traspassen.   
1. El personal adscrit als serveis i Institucions traspassats, referenciats nominalment en la relació adjunta número 2, passarà a dependre de la Comunitat, en els termes legalment previstos per l'Estatut d'Autonomia i d'altres normes en cada cos aplicables, i en les mateixes circumstàncies que s'especifiquen en la relació adjunta i amb el número de Registre de Personal.   
2. La Subsecretaria del Ministeri de Justícia notificarà als interessats el traspàs i la nova situació administrativa, només el Govern aprove aquest Acord per Reial Decret. Alhora, remetran als òrgans competents de la Comunitat Valenciana una còpia certificada de tots els expedients d'aquest personal traspassat, així com dels certificats d'havers referits a les quantitats acreditades durant 1983, i l'Administració de l'Estat procedirà a modificar les plantilles orgàniques i pressupostàries, en funció dels traspassos operats.   
G) Llocs de treball vacants que es traspassen.   
No n'hi ha.   
H) Valoració definitiva de les càrregues financeres dels serveis traspassats.   
H. 1. El cost efectiu que, segons pressupostos de despeses per a 1982, correspon als serveis que es traspassen a la Comunitat Autònoma, s'eleva amb caràcter definitiu a 15.348 (en milers de pessetes), segons detall que figura en la relació número 3.1.   
H.2. Els recursos financers que es destinen a sufragar les despeses originades per l'exercici dels serveis que es traspassen durant l'exercici 1983, segons el pressupost prorrogat de 1982, inclouran les dotacions següents:   
 Milers de pessetes  
Assignacions pressupostàries per a cobertura del cost efectiu (n'apareix  
detall en la relació 3.2) 15.348  
H.3. El cost efectiu que figura detallat en el quadre de valoració 3.1 es finançarà en els exercicis futurs de la forma següent:   
H.3.1. Transitòriament, mentre no entre en vigor la corresponent Llei de participació en els tributs de l'Estat, mitjançant la consolidació en la secció 32 dels Pressupostos Generals de l'Estat dels crèdits relatius als distints components del cost efectiu, pels imports que s'indiquen susceptibles d'actualització pels mecanismes generals previstos en cada Llei Pressupostària.  
 Crèdits en pessetes  
 1982 (milers)  
a) Costos bruts:  
Despeses de personal 7.663,20  
Despeses de funcionament 7.684,80  
Inversions per a conservació, millora i substitució -  
   
 15.348,00  
b) A deduir:  
Recaptació anual per taxes i altres ingressos -  
   
Finançament net 15.348,00  
H.3.2. Les possibles diferències que es produesquen durant el període transitori a què fa referència l'apartat H.3.1, respecte al finançament dels serveis transferits, seran objecte de regularització en tancar cada exercici econòmic mitjançant la presentació de comptes i estats justificatius corresponents, davant una Comissió de liquidació que serà constituïda en el Ministeri d'Economia i Hisenda.   
I) Documentació i expedients dels serveis que es traspassen.   
L'inventari i lliurament de la documentació i dels expedients es realitzaran en el termini d'un mes des de l'aprovació d'aquest Acord pel Consell de Ministres.   
J) Data d'efectivitat de la transferència.   
La transferència de funcions i els traspassos de mitjans objecte d'aquest Acord tindran efectivitat a partir de l'1 de juliol de 1983.   
I perquè conste, expedim aquesta certificació a Madrid, el 27 de juny de 1983.-Els Secretaris de la Comissió Mixta, Gonzalo Puebla de Diego i Maria Blanca Blanquer i Prats.   
ANNEX II  
Disposicions legals afectades per aquesta transferència.  
Apartat B de la Llei de 20 de desembre de 1952.   
Veure imatge


Còpia Permalink ELI